Filmes munkakörök

Egy játékfilm megszületéséhez legalább száz ember munkája szükséges, de némely szuperprodukció több ezer filmes munkáját is igényli (A gyűrűk ura című filmen 3000 ember dolgozott). Magyarországon a stáb szűk alkotói csapatához tartozik a rendező, az operatőr, a forgatókönyvíró, a dramaturg, a hangmérnök, a jelmez- és díszlettervező. A gyártási munkálatok felügyelői pedig a producer, a rendező, a gyártás- és felvételvezető, valamint a rendezőasszisztens.

Filmproducer – a filmkészítés pénzügyi feltételeit megteremtő szakember, aki az alkotómunka zavartalan lebonyolításáért is felelős. Tőkét szerez a forgatáshoz, valamint a film munkálatainak átfogó irányítását is ellátja; a bukás vagy a sikerre vitel az ő felelőssége. Munkája jóval a forgatás előtt megkezdődik. Adaptált forgatókönyv esetén az első dolga, hogy a regény filmreviteléért járó jogdíjat kialkudja, ezáltal a történetet megszerezze a produkció számára, majd megszervezi a stábot.
Filmrendező – a film művészeti és dramatikus részeinek elkészítését vezeti.
Forgatókönyvíró – a film forgatókönyvét írja meg.
Dramaturg – a forgatókönyv megírásában vesz részt. A film dramaturgiai vonalvezetésére ügyel.
Szereplőválogató (casting director) - A casting director feladata a megfelelő színészek felkutatása a film szerepeire. Először felméri a producer és a rendező igényeit, ezáltal megismeri a karakterek jellemzőit, egyeztet az egyes szerepekre jelölt színészekről, és ha szükséges, megszervezi a szereplőválogatást, az úgynevezett castingot.
Színész – olyan ember, aki eljátszik egy szerepet egy művészeti produkcióban (mozifilmben, televízióban, színházban vagy rádióműsorban). A szerep eljátszása mellett a színész énekelhet, táncolhat, vagy dolgozhat szinkronszínészként is.
Statisztéria - ők alakítják a szöveg nélküli, általában tömegjelenetekben feltűnő szerepeket. Általában a filmszakmán kívülről érkeznek, erre szakosodott ügynökségek közvetítik ki őket a produkciónak a szereplőválogató irányításával.
Operatőr – filmgyártásban azt a személyt, rendszerint művész, aki a film képi felvételeit készíti, illetve irányítja. Ennek tudománya a cinematográfia, mely a fényképészetből nőtt ki, de a fényképezés és filmezés fejlődésével kitágult, és magába foglalja mindenféle kamera (például trükk) segítségével való felvétel készítését, így a tévéfelvételekét is. Az operatőr egy egész kameracsapatot vezet: keze alá dolgozik a focus puller (segédoperatőr), a kameraman, a kameratechnikus, illetve a DIT (képi adatrögzítő) és a videótechnikus, a kameramozgatók és a fővilágosító.
Kameraman – általában akkor van rá szükség, ha egy filmhez több kamera szükséges. Az operatőr irányításával végzi a feladatát.
Segédoperatőr – focus puller, gondoskodik a kép élességéről: a kamera fókuszát folyamatosan állítja az éppen filmezett személy vagy tárgy kamerához közeledésének vagy távolodásának megfelelően
Kameratechnikus – a segédoperatőr munkatársa, akinek az utasításai alapján gondoskodik arról, hogy a kamera mindig működőképes legyen, feltölti az akkumulátorokat, stb. Az ő feladata a beállítása, karbantartása, szükség esetén részeinek össze- és szétszerelése, mechanikai és elektronikus részeinek javítása.
Videotechnikus – A videotechnikus szereli össze és működteti a forgatás során használt videós rendszert. Azok a stábtagok, akiknek a forgatás közben látniuk kell a felvett képet (például a naplóvezető, sminkes és természetesen a rendező, operatőr) ezen a rendszeren, monitorokon követik élőben a felvételt. Az éppen felvett nyersanyag rögtön vissza is játszható a rendszer segítségével, ha a helyszínen ellenőrizni kell valamit – ennek biztosítása is a videotechnikus feladata.
DIT – digitálisrögzítés-technikus, a forgatás előtt gondoskodik a megfelelő beállításokról, hogy a kamera a legjobb minőségben rögzítse a képet. A forgatás során ellenőrzi a digitálisan rögzített kép minőségét, hogy az operatőr által elképzelt képi világ valósuljon meg.
Rendezőasszisztens – a rendező első embere. Ő tartja a kapcsolatot az összes részlegvezetővel, közvetíti a rendező utasításait, amelyeket számon kér a stáb tagjain. A forgatáson a helyszíni munkát a rendező utasításai alapján ő vezényli. A produkció gyártás-előkészítése során is kulcsszerepe van: feldolgozza a forgatókönyvet, igénylistákat (diszpóskönyvet) készít a részlegek számára. Ezek alapján gyártási tervet készít, ami a jelenetek felvételének sorrendjét határozza meg, majd folyamatosan nyomon követi, hogy a tervnek megfelelően haladjanak a munkálatok. Az első asszisztens irányítja a többi rendezőasszisztens munkáját. Általában a statisztáknak ő mondja meg, miképp mozogjanak, viselkedjenek a háttérben.
Másodasszisztens – A másodasszisztens az első asszisztens közvetlen munkatársa, aki a forgatókönyv feldolgozásában és a részlegek igénylistáinak (diszpóskönyv) elkészítésében aktívan részt vesz. A gyártási terv alapján összeállítja a napi forgatási, munkatervet (call sheet), amely meghatározza a részlegek, színészek pontos napi feladatát, beleértve a forgatandó jeleneteket, és az azokhoz szükséges felkészülés menetrendjét. Van, hogy adott feladatai tovább kerülnek a harmadasszisztenshez.
Gyártásvezető – a film pénzügyeiért felel elsősorban. Feladata az előkészítés, a forgatás és az utómunkálatok megszervezése, szerződéskötések lebonyolítása, kifizetések ellenőrzése. Egyeztet a színészekkel, rendezi a papírmunkákat és intézi az engedélyeket a forgatáshoz.
Felvételvezető – A gyártásvezető első embere.
Produkciós koordinátor - A produkciós koordinátor a gyártásvezető munkáját segítő „mindenes”, aki a filmforgatás során felmerülő technikai és logisztikai feladatokat és problémákat oldja meg, például beszerzi a szükséges technikai eszközöket, lefoglalja a színészek és a stáb szállását, szükség esetén adminisztratív vagy pénzügyi feladatokat is ellát.
Produkciós könyvelő - Ő tartja kézben (a neki dolgozó könyvelő vagy könyvelők segítségével) a produkció pénzügyeit. Vezeti a könyvelést, és közreműködik az alvállalkozói szerződések és teljesítésigazolások elkészítésében, segítséget nyújt a hibásan, hiányosan kitöltött számlák és bizonylatok javításában.
Helyszínkereső (vadász) - Segít felkutatni a rendező és a látványtervező elképzeléseinek legmegfelelőbb forgatási helyszíneket. A helyszínkereső javaslatainak fontos szerepe van már a gyártás-előkészítés során a gyártási költségvetés összeállításában. A gyakorlott helyszínkeresők kifinomult adatbázist vezetnek.
Akciórendező – akciófilmeknél veszik igénybe. Gyakran foglalkoztatnak akciórendezőt egy film esetében, azoknál a jeleneteknél, amikor például autósüldözést kell felvenni.
Kaszkadőr – helyettesíti a színészt a testi épségre veszélyes jelenetekben.
Hangmérnök – a forgatás során ő veszi fel a film hangját. Megtervezi, hogy hova kerüljenek a mikrofonok. Utószinkronnál ő rögzíti a hangot a szinkronstúdióban. A film keverése során szintén ő keveri össze a hangot a képpel a rendező felügyelete mellett. A filmhez hanghatásokat gyárt vagy használja a meglévő archívumát.
Mikrofonos – a hangmérnök asszisztense. Feladata a mikrofonok elhelyezése, illetve az úgynevezett. boom mikrofon kezelése. Ez egy hosszú rúd végére szerelt mikrofon, amelyet a mikrofonos a lehető legközelebb tart a színészekhez úgy, hogy a mikrofon ne lógjon bele a képbe. Ha szükség van rá, akkor neki is lehet asszisztense (kábeles).
Scriptes – magyarul naplóvezető a felvételeken. Felelős a jeleneten belüli kontinuitásért, és a jelenetek közötti kapcsolódásra is figyel. A jeleneten belül ügyel rá, hogy a színész mozdulatai/ruhája/kellékei következetesen kapcsolódjanak, hogy az ún. bakikat elkerüljék. Dokumentálja a felvételek paramétereit, hogy a vágó el tudjon igazodni a sok nyersanyag között.
Vágó – a leforgatott nyersanyagot a rendezővel együttműködve összevágja. 35 mm-es film esetében bedigitalizálják az összes felvételt, amit a vágó végignéz. A film menete alapján egymás után illeszti a felvételeket. Először a nyersvágást hajtja végre (ha nincs asszisztense), majd utána a finomvágást. A képhez hozzávágja a hangot is.
Vágóasszisztens – a vágó asszisztense. Általában ő végzi el a nyersvágást.
Colorist - az editált felvételeket "befényeli", hogy az a leginkább a rendező elgondolásait adja vissza. Ezen eljárás során kap színeket a felvétel (alap esetben kissé szürkés árnyalatúak a nyers - RAW - felvételek, mivel a felvétel az összes rögzített színt tartalmazza.
Fővilágosító – az operatőr közvetlen munkatársa. A film fényeiért felel. Ha belső terekben forgat a stáb, akkor a lámpáival a forgatás előtt bevilágítja a helyszínt a rendezővel és az operatőrrel egyeztetve. Szerepe technikai jellegű. A film művészeti elgondolásában, ami a képek világítását illeti, nem vesz részt.
Világosító – a fővilágosító asszisztense.
"Bühnés" (kameramozgató)
Pirotechnikus – ha egy filmben tűz jelenet van, akkor annak ő tervezi meg a lebonyolítását. Felügyel a biztonságra és megszerzi a szükséges engedélyeket.
Speciális effektusok a trükkök megtervezése, beillesztése a filmbe a feladata
Art director - segít megvalósítani a látványtervező által elképzelt és a rendező által jóváhagyott díszletet. 
Látványtervező - az art department feje, aki megálmodja a film hangulatát, látványait. 
Díszlettervező – a film díszleteiért felel. Megtervezi és kiválasztja a kellékeket és irányítja a berendezőket az elhelyezésüket illetően a díszletben. A rendező elképzelései szerint tervezi meg a feladatát.
Jelmeztervező – a színészeken viselt jelmezeket és ruhákat válogatja ki. Kosztümös filmek esetében megtervezi. Mai korban játszott filmeknél leggyakrabban üzletekből válogatja össze a jelmezeket.
Állófotós – a forgatás jeleneteit végigfotózza. Képeire a reklámkampány során lesz szükség.
Berendező – a díszlettervező asszisztense. A kész tervek alapján a forgatási helyszínen elhelyezi a kellékeket.
Sminkes – make-up artist.
Kellékes – a forgatás kellékeit szerzi be és biztosítja a munkához.
 Helyszínbiztosítás (általában rendőrség).
 Szállítás: a stáb, illetve egyes kellékek mozgatása a különböző forgatási helyszínek között.

Kapcsolódó szócikkek 
International Movie Data Base, szójegyzék

Screen online

Filmhírek - filmőrölet határok nélkül

Polifilm filmes iskola

Jegyzetek 
5. Filmszakmai böngésző a filmesgyakornok.hu-n (Hozzáférés: 2019. január 22.)

Filmes szakemberek
Filmes listák